始到無極作
作者：晁說之
朝代：宋

paragraphs: 徂歲若飛羽，去矣不可招。
諒積寒暑多，我髮覺翛翛。
是身一枯木，引憂自焚燒。
河山再遊宦，鄉國夢魂勞。
友朋不敢思，得意在本朝。
弟妹天一方，披衣泣中宵。
介拙取如此，罪侮肯相饒。
眷言此邦人，不與我逍遙。
五日無羊俎，十日無魚庖。
懶我蔬菜慣，妻兒嗔呶呶。
亦有寢食地，肘申瓦歎搖。
政自不容膝，如彼風後巢。
當此仲夏時，何以謝炎歊。
前聞嚴君平，氣和生涼颷。
但恐此語欺，古道久可嘲。
平生鄙潘岳，懷縣復鬱陶。
靖節真吾師，一去何超超。
終期不自墮，賦詩畔牢騷。